Poliţia din Republica Moldova a dezvăluit faptul oligarhul apropiat Kremlinului, Ilan Șor, ar fi plătit cu zeci de mii de euro peste 200 de persoane de la Chișinău, unele dintre ele vorbitoare exclusiv de limba rusă, să se deplaseze la București și să susțină protestele AUR împotriva Congresului PPE desfășurat în Capitală.
Polițiștii moldoveni și români au deturnat intenția grupului Șor, potrivit Moldova1.md.
"Privind acțiunile care se pregăteau pentru ziua de ieri (6 martie -n.r) la București, erau pregătite peste 200 de persoane să meargă la București, dar organizate aici, la Chișinău. Sumele care urmau a fi achitate pentru fiecare persoană care participă la București, la reuniune, pentru a compromite cumva evenimentul, ajungeau la sute de euro pe zi. Deci, ca să înțelegeți, la un microbuz de 20-22 de persoane, suma alocată era de 10 mii de euro", spune șeful poliției de la Chișinău, Viorel Cernăuțeanu.
Câteva sute de simpatizanţi AUR au protestat, miercuri, 6 martie, în faţa Romexpo, unde a avut loc congresul Partidului Popularilor Europeni (PPE). Liderul AUR, George Simion, prezent la protest, i-a acuzat pe jandarmi că "îi apără pe austrieci" şi că au provocat protestatarii pentru a găsi motive să-i aresteze.
"Regretabil este că această intenție de organizare a protestelor vine din partea unui alt partid de la București. Urmau să se consolideze cu așa-numiții protestatari de la noi. A fost pe rețelele de socializare, știm cu toții: Partidul AUR planifica aceste acțiuni la București", a precizat Viorel Cernăuțeanu, potrivit sursei citate.
În acest context, Cernăuţeanu a spus că oamenii legii din Republica Moldova au depistat numai în ultima lună fonduri de peste 5,5 milioane de lei moldoveneşti (circa 284.000 de euro) care erau destinate finanţării unor astfel de acţiuni.